31997D0284
L 114/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 април 1997 година
за замяна на Решение 96/536/ЕО от 29 юли 1996 година относно установяване на списък на продуктите на млечна основа, по отношение на които държавите-членки имат право да предоставят индивидуални или общи дерогации съгласно член 8, параграф 2 от Директива 92/46/ЕИО и за определяне на вида на дерогациите, прилагани за производството на тези продукти
(97/284/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/46/ЕИО на Съвета от 16 юни 1992 г. относно определяне на санитарните правила при производството и пускането на пазара на сурово мляко, топлинно обработено мляко и на продукти на млечна основа (1), последно изменена с Директива 96/23/ЕО на Съвета (2), и по-специално член 8, параграф 2 от нея,
като има предвид, че член 8, параграф 2, първа алинея от Директива 92/46/ЕИО на Съвета предвижда възможност за държавите-членки да допуснат индивидуални или общи дерогации от някои от разпоредбите на въпросната директива;
като има предвид, че Решение 96/536/ЕО на Комисията (3) дава възможност на държавите-членки да предоставят дерогации от някои от разпоредбите на член 7, част A, точки 1-4 от Директива 92/46/ЕИО и дефинира естеството на въпросните дерогации;
като има предвид, че текстът на горепосоченото решение трябва да бъде адаптиран, за да стане по-ясен; като има предвид, че освен това списъкът с млечни продукти, за които държавите-членки предоставят индивидуални или общи дерогации, допуснати по смисъла на член 8, параграф 2 от Директива 92/46/ЕИО, не следва да се публика;
като има предвид, че фактът, че държавите-членки предоставят дерогации по силата на Решение 96/536/ЕО, не дава право на производителите на посочените продукти да ги продават, като използват обозначенията, запазени по силата на Регламент (ЕИО) № 2081/92 на Съвета от 14 юли 1992 г. относно защитата на географските указания и наименованията за произход на селскостопанските и хранителни продукти (4), последно изменен с Регламент (EО) № 535/97 (5);
като има предвид, че мерките, предвидени в настоящето решение, са в съответствие със становището на Постоянния ветеринарен комитет,
ПРИЕ НАСТОЯЩЕТО РЕШЕНИЕ:
Член 1
Текстът на Решение 96/536/ЕО се заменя от следното:
„Член 1
По смисъла на член 8, параграф 2 от Директива 92/46/ЕИО и на настоящото решение, млечни продукти с традиционни характеристики означава млечни продукти, които са:
-
исторически признати, или
-
произведени според технически референции или производствени методи, приети или записани в държавата-членка, където те се произвеждат традиционно, или
-
защитени от национален, регионален или местен закон в държавата-членка, където те се произвеждат традиционно.
Член 2
На държавите-членки се разрешава да предоставят на предприятията, произвеждащи някои млечни продукти с традиционни характеристики, определени в член 1, индивидуални или общи дерогации от изискванията, посочени:
а)
в глава I, точка 6 от приложение Б и в глава III, точка 2 от приложение В към Директива 92/46/ЕИО по отношение естеството на материалите, от които са направени инструментите и оборудването, специфични за подготовката, пакетирането и опаковането на тези продукти;
въпросните инструменти и оборудване трябва, обаче, постоянно да се поддържат в задоволително състояние на чистота и редовно да се почистват и дезинфекцират;
б)
в глава I, точка 2, букви a), б), в) и г) от приложение В към Директива 92/46/ЕИО по отношение на избите или помещенията за зреене на тези продукти;
въпросните изби или помещения, където да протича процесът „зреене“, могат да включват природни геоложки заграждения и стени, подове, тавани и врати, които не са гладки, непромокаеми, здрави, покрити със светлооцветена замазка или неръждаем материал. Честотата и видът на почистващите и дезинфекционни мероприятия в такива изби и помещения трябва да са съобразени с съответния вид дейност, за да бъде взета под внимание тяхната специфична естествена флора.“
Член 3
Адресати на настоящото решение са държавите-членки.
Съставено в Брюксел на 25 април 1997 година.